
AVIZ
Comisia pentru libertăți civile, justiție și afaceri interne recomandă Comisiei pentru control bugetar, care este comisie competentă, includerea în propunerea de rezoluție ce urmează a fi adoptată a următoarelor:<RepeatBlock-Dec>
1.	consideră îmbucurătoare progresele înregistrate în execuția programelor naționale ale statelor membre în 2023; constată cu îngrijorare că, în ciuda cerinței de a cheltui toate fondurile pentru perioada de programare 2014-2020 până în iunie 2024, 18 % din fondurile FAMI și 25 % din fondurile FSI alocate statelor membre pentru perioada respectivă rămân nedeclarate;
2.	reține propunerea Comisiei de a majora plafoanele de la rubricile 4 și 6 cu ocazia revizuirii la jumătatea perioadei a cadrului financiar multianual, cu scopul de a asigura o finanțare suficientă pentru punerea în aplicare a noului Pact privind migrația și azilul; subliniază necesitatea de a asigura o finanțare adecvată și în timp util din partea Uniunii pentru statele membre și agențiile Uniunii, cu scopul de a facilita gestionarea eficace a frontierelor externe ale UE, inclusiv măsuri de prevenire a migrației neregulamentare, sprijinind în același timp punerea în aplicare fără probleme a dreptului Uniunii în domeniul azilului și al migrației și asigurând, totodată, respectarea drepturilor fundamentale; invită Comisia să monitorizeze, să verifice și să sprijine procesul de finalizare în timp util a etapelor administrative, operaționale și juridice pe care trebuie să le parcurgă statele membre și agențiile Uniunii pentru a pune în aplicare integral noul Pact privind migrația și azilul până în vara anului 2026, în conformitate cu termenele stabilite în Planul comun de punere în aplicare publicat de Comisia Europeană la 12 iunie 2024;
3.	constată cu îngrijorare că, potrivit Organizației Internaționale pentru Migrație (OIM), cel puțin 8 565 de persoane au murit străbătând rutele de migrație din întreaga lume în 2023, acest an înregistrând astfel un record în ceea ce privește numărul de pierderi de vieți omenești în rândul migranților; își exprimă, de asemenea, regretul privind faptul că, în ciuda acestor evidențe alarmante, numărul migranților care sosesc în mod neregulamentar în Uniune a continuat să crească în 2023 față de anii precedenți; ia act cu îngrijorare de decalajul semnificativ dintre numărul de decizii de returnare emise și numărul de returnări care sunt puse efectiv în aplicare, subliniind necesitatea unei politici de returnare mai eficace; constată, de asemenea, că Comisia trebuie să depună eforturi mai susținute pentru a sprijini statele membre să împiedice trecerile neregulamentare ale frontierelor și să ducă la capăt cu succes procesul de returnare a resortisanților țărilor terțe; invită Comisia să sprijine statele membre în efortul de a răspunde sosirilor ilegale și de a aborda migrația legală și integrarea resortisanților țărilor terțe, sporind în același timp transparența și responsabilitatea fondurilor Uniunii din domeniul afacerilor interne în țările terțe; reamintește că Comisia ar trebui să ia și pe mai departe măsuri privind migrația și azilul în contextul acțiunii externe, inclusiv în ceea ce privește abordarea „Echipa Europa”, păstrând totodată intact rolul Parlamentului; invită Comisia să asigure un nivel sporit de transparență și răspundere în cadrul procesului de programare și execuție a fondurilor din domeniul afacerilor interne ale Uniunii în țările terțe; își reînnoiește apelul adresat Comisiei de a sprijini agențiile Uniunii și statele membre să pună capăt activităților traficanților de persoane din Marea Mediterană, astfel încât migranții să nu se îmbarce în călătorii pe mare care le pun viața în pericol; invită Comisia să reflecteze asupra unor noi politici de abordare a migrației neregulamentare, în conformitate cu principiul nereturnării;
4.	ia act de apelul lansat de statele membre în concluziile Consiliului European din 9 februarie 2023 de mobilizare a fondurilor și resurselor UE pentru a ajuta statele membre să consolideze capacitățile și infrastructura de supraveghere a frontierelor, precum și supravegherea, cu scopul de a preveni trecerea neautorizată a frontierelor și de a combate criminalitatea transfrontalieră, în conformitate cu cadrul juridic existent;
5.	recunoaște că Comisia monitorizează permanent criteriile de referință privind statul de drept cu ajutorul setului de instrumente privind statul de drept, folosindu-se inclusiv de raportul anual privind statul de drept, însă, pe de altă parte, rămâne preocupat de faptul că, prin atitudinea mult prea diplomatică pe care o adoptă și pentru că nu face distincție între problemele individuale și cele sistemice, raportul anual privind statul de drept riscă să banalizeze unele dintre cele mai grave și/sau persistente încălcări ale statului de drept; subliniază că este important ca evaluările să se bazeze pe indicatori specifici și măsurabili, inclusiv dovezi independente ale punerii în aplicare practice, pentru a asigura o evaluare mai precisă și mai calitativă a criteriului de referință privind statul de drept; sprijină corelarea instrumentelor financiare, inclusiv a fondurilor de redresare, cu respectarea obiectivelor intermediare și a principiilor statului de drept, solicitând în același timp Comisiei să adopte o abordare mai sistematică, mai previzibilă și mai transparentă în ceea ce privește înghețarea sau deblocarea fondurilor, pe baza unor criterii obiective; ține să amintească cât de mult regretă decizia Comisiei, de a cărei legalitate se îndoiește, care ajunge la concluzia că, în Ungaria, a fost îndeplinită condiția orizontală din Cartă de a crea un mediu propice pentru independența sistemului judiciar, decizie care a permis autorităților ungare să înceapă să solicite rambursări de până la aproape 10,2 miliarde EUR din fondurile Uniunii; îndeamnă Comisia să includă, să monitorizeze cu strictețe și să protejeze condițiile legate de democrație, statul de drept și drepturile fundamentale (DSF) în toate instrumentele și procesele bugetare, precum și să aplice în continuare și fără amânare Regulamentul privind condiționalitatea legată de statul de drept, atunci când este necesar; invită Comisia să ia măsuri pentru a da curs în totalitate – ținând seama de evoluțiile constatate între timp – recomandărilor Parlamentului privind înființarea unui mecanism al UE pentru democrație, statul de drept și drepturile fundamentale, cuprinse în rezoluția sa din 25 octombrie 2016[footnoteRef:1], și să vegheze ca evaluările criteriilor de referință privind statul de drept să prevadă termene de execuție și ca toate constatările din raport să fie corelate cu măsuri obligatorii, care să fie mai precise și mai axate pe calitate decât în prezent, bazându-se nu numai pe modificările legislative, ci și pe dovezi reale și independente ale aplicării lor în practică; [1: 	Rezoluția Parlamentului European din 25 octombrie 2016 conținând recomandări adresate Comisiei referitoare la crearea unui mecanism al UE pentru democrație, statul de drept și drepturile fundamentale (2015/2254(INL)) (JO C 215, 19.6.2018, p. 162).] 

6.	se arată foarte îngrijorat de întârzierile în procedurile Comisiei de acordare a accesului la documente; îndeamnă Comisia să ia măsuri imediate și concrete pentru a remedia prompt aceste deficiențe, în conformitate cu recomandările Parlamentului, veghind ca accesul la documente să se acorde în mod rapid, eficient și transparent;
7.	regretă în continuare extrem de mult că Comisia nu a luat măsuri prin care să impună respectarea legii și nu a dat curs legislativ recomandărilor Parlamentului referitoare la utilizarea Pegasus și a altor programe spion echivalente și la crearea unui mecanism al UE pentru democrație, statul de drept și drepturile fundamentale sub forma unui acord interinstituțional; îndeamnă insistent Comisia să respecte principiul cooperării loiale dintre instituțiile Uniunii și, drept urmare, să dea curs recomandărilor Parlamentului; în plus, roagă Comisia să prezinte, fără amânări nejustificate, un plan de acțiune pentru a preveni utilizarea abuzivă a programelor spion în Uniune, valorificând pe deplin toate mijloacele legislative și nelegislative disponibile prevăzute de tratate.

</RepeatBlock-Dec>

[bookmark: FootprintPageAD]ANEXĂ: ENTITĂȚILE SAU PERSOANELE DE LA CARE RAPORTORUL PENTRU AVIZ A PRIMIT CONTRIBUȚII
<FootprintIntro>Raportorul pentru aviz declară pe propria răspundere că nu a primit nicio contribuție de la nicio entitate sau persoană care trebuie menționată în prezenta anexă în conformitate cu articolul 8 din anexa I la Regulamentul de procedură.</FootprintIntro>

